อดีตผู้ว่าธปท."กำจร"เสียชีวิตแล้ว
&#8220;กำจร สถิรกุล&#8221; อดีตผู้ว่าการธปท. ได้เสียชีวิตแล้วจากอาการระบบไหลเวียนโลหิตล้มเหลวเมื่อคืนที่ผ่านมา
10 พ.ค. 2554

“กำจร สถิรกุล” อดีตผู้ว่าการธปท. ได้เสียชีวิตแล้วจากอาการระบบไหลเวียนโลหิตล้มเหลวเมื่อคืนที่ผ่านมา
ธนาคารแห่งประเทศไทย(ธปท.) ได้แจ้งว่านายกำจร สถิรกุล อดีตผู้ว่าการ ธปท. ซึ่งเคยดำรงตำแหน่ง เมื่อ 14ก.ย.2527 – 6 มี.ค. 2533 และอดีตวุฒิสมาชิก เมื่อปี 2528 ได้เสียชีวิตแล้วเมื่อคืนที่ผ่านมา โดยแพทย์ระบุว่าเสียชีวิตจากอาการระบบไหลเวียนโลหิตล้มเหลว นายกำจร เกิดเมื่อวันที่ 10 ส.ค. 2476 รวมอายุได้ 78 ปี  เป็นชาวอ.ปากพนัง จ.นครศรีธรรมราช เคยดำรงตำแหน่งสำคัญๆหลายด้าน อาทิ ผู้อำนวยการสำนักงานเศรษฐกิจการคลัง เมื่อปี 2525 ผู้ว่าการ ธปท. วุฒิสมาชิก เมื่อปี 2528 
ทั้งนี้ ในช่วงที่ดำรงตำแหน่งผู้ว่าการ ธปท.เคยมีผลงานเด่น คือ การประกาศลดค่าเงินบาท จาก 23 บาทต่อเหรียญสหรัฐเป็น 27 บาทต่อเหรียญสหรัฐ ร่วมกับนายสมหมาย ฮุนตระกุล เป็นรมว.คลัง เมื่อ 5 พ.ย.2527 ซึ่งเป็นช่วงที่เศรษฐกิจไทยมีปัญหาขาดดุลการค้าและดุลการชำระเงิน และได้เปลี่ยนระบบการกำหนดค่าเงินบาทเป็นการผูกค่าเงินบาทไว้กับกลุ่มสกุลเงินของประเทศคู่ค้าสำคัญ(basket of currencies) ช่วยให้เศรษฐกิจไทยกลับมาฟื้นตัวได้อย่างรวดเร็ว 
และได้จัดตั้งกองทุนเพื่อการฟื้นฟูและพัฒนาระบบสถาบันการเงิน(กองทุนฟื้นฟูฯ เมื่อปี 2528 เพื่อให้ความช่วยเหลือทางการเงินแกสถาบันการเงินที่ประสบปัญหาและคุ้มครองผู้ฝากเงินในกรณีที่สถาบันการเงินมีเหตุต้องปิดกิจการ รวมทั้งประกาศใช้ธนบัตรชนิดราคา 60 บาทเนื่องในมหามงคลสมัยที่พระบาทสมเด็จพระเจ้าอยู่หัวทรงเจริญพระชนพรรษาหกสิบพรรษา 5 ธ.ค.2530เป็นธนบัตรชนิดเดียวในโลกที่เป้นรูปสี่เหลี่ยมจัตุรัส
สำหรับกำหนดการบำเพ็ญการกุศลสวดพระอภิธรรม วันที่ 12 พ.ค.นี้ เวลา 17.00น.รดน้ำหลวงอาบศพ 18.30น.สวดพระอภิธรรม ณ โรงเรียนพุทธศาสนา วัดชลประทานรังสฤษฏ์ ปากเกร็ด จ.นนทบุรี ระหว่างวันที่ 13-18 พ.ค.มีการสวดอภิธรรมเวลา 19.00น. แต่งดสวดในวัรวิสาขบูชา 17 พ.ค. โดยธปท.ร่วมเป็นเจ้าภาพในวันที่ 18พ.ค.นี้